Il-Familja Abela, li ħmistax ilu kellha tittieħed l-isptar wara li waqgħet parti mis-saqaf tal-kamra tas-sodda fuqha f'nofs ta' lejl, ingħatat akkomodazzjoni alternattiva sakemm isir ix-xogħol ta' tiswija u jitneħħa l-periklu mill-appartament tagħhom. Il-kap Eżekuttiv tal-awtorità tad-djar appella biex ma jsiru l-ebda tibdil strutturali fl-appartament jekk mhux bl-approvazzjoni tal-awtorità. Ħmistax ilu ħadu l-qatgħa ta' ħajjithom meta spiċċaw maħsuda f'nofs ta' lejl għax kienet waqgħet galletta mis-saqaf. Sakemm isiru t-tiswijiet meħtieġa fl-appartament tagħhom fi Triq it-Tarzna fl-Isla, il-familja Abela ingħatat akkomodazzjoni temporanja fl-Imsida. Il-Kap Eżekuttiv tal-Awtorità tad-Djar Leonid McKay qal li tliet snin ilu saru tiswijiet fl-appartament tal-familja Abela wara li beda ħiereġ l-ilma mill-kamra tal-banju tal-appartament ta' fuqhom. Is-Sur McKay qal iżda li wara ingħalaq il-każ. "Wieħed irid jiġbed l-attenzjoni li din il-kamra tas-sodda, oriġinarjament u skond il-pjanti kellha tkun il-kamra tal-banju u tajjeb wieħed isemmi li tgħattiet b'suffitt u ma stajniex naraw il-problema li kienet qed tinbena," qal il-Kap Eżekuttiv tal-Awtorità tad-Djar, Leonid McKay. Is-Sur McKay saħaq li fl-appartamenti mikrija mingħand l-awtorità tad-djar m'għandu jsir l-ebda xogħol ta' alterazzjoni, inkluż li jinbidel l-iskop tal-kamra, jekk mhux bl-approvazzjoni tal-awtorità. Kompla li l-awtorità ikollha mal-200 talba fix-xahar għall-tiswijiet f'appartamenti tagħha li lkoll jiġu spezzjonati minnufih. Qal li filwaqt li f'każi ta' tiswijiet żgħar, il-familji jkunu jistgħu jibqgħu jgħixu fl-istess apprtament, f'oħrajn fejn il-periti jqisu li l-ħsara strutturali tkun meqjusa bħala perikoluża, il-familji jiġu rilokati. Il-Kap Eżekuttiv tal-Awtorità appella għall-kooperazzjoni tar-residenti biex jieħdu ħsieb il-binja mikrija lilhom. Nitlob lil familji biex iżommu manteniment regolari bħal taħlib u żebgħa u xogħolijiet oridinarji għax hekk naraw li ma jkunx hemm periklu għalihom. Is-Sur McKay qal li l-awtorità tad-djar kull sena tinvesti aktar minn żewġ miljun u ħames mitt elf ewro f'tiswijiet fil-madwar 7,000 appartament li għandha mikrija.